साननैसो कभिड जिउसानि थासारिया हादराव एसे रुयनो हमनायाव फिन गिख्रंथाव जागोननि इसारा मोननाय जादों। बिदिनि थाखाय फैगोन समफोरनि फार्बोफोरखौ रैखाथि आरो सांग्रांथि जानानै फालिनो मिरु सोरखारा हादरसाफोर आरो मिरु खुंथाय ओनसोलफोरनो बिथोन हरदों होननानै खौरां मोननाय जादों। हादरसाफोर आरो मिरु खुंथाय ओनसोलफोरनिसिम गांसे लाइजाम मिरु सावस्रि नेहाथारि राजेश भूषणआ दैथाय हरनानै बुंदोंदि सनदेरनायनि जा रोखोमनि जाया मानो बांनायखौ होबथानो थाखाय थांनाय दानाव फोसावनाय एसअ’पिखौ मानिथारनानै सोलिनांगोन। लाइजामाव भूषणआ बुंबावदोंदि कन्टेइनमेन्ट जन हिसाबै सिनायथिनाय ओनसोलफोर आरो कभिड-19नि सनदेरनायनि हारा 5 जौखोन्दोनि बारा जानाय जिल्लाफोराव जेबो सुबुं थुबुर जानो हानायनि पारमिसन होनो नाङा । बिथाङा बुंबावोदि फोर्बो फालिनायनि समाव सांग्रांथि जानायनि सायाव बै हादरसा सोरखारफोरा सिगांग्रो नांगौबादि बिथोन होनो नांगोन। सिगांग्रो पारमिसन होनाय सुबुं थुबुर आरो जायगायारि थासारिनि सायाव बाङाइ अनजिमानि सुबुंफोर थुबुरखौ मोजाङै नायनांगोन आरो सोरबाफोर सोरखारा फोसावनाय कभिडनि नेम-खान्थिफोरखौ सिफायोब्ला नांगौबादि साजानि राहा लानांगोन। लाइजामाव फोरमाय बावदोंदि देहायारि जानथायखौ लाखिनो थाखाय जायगाखौ गुवार थोजासे बादि नायनानै थुबुरनि बेलायाव खानानै होनाय सिमाखौ फालिथारनायनि सायाव नायनो बिथोन होदों ।